Diari Oficial de la Generalitat Valenciana


Sumari del DOGV 9462, del 03-11-2022 (2022/10669)

DECRET 189/2022, de 28 d'octubre, del Consell, pel qual es modifica el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat i el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2022/10/28/189/dof/vci/html**

### Dades del document

Número de DOGV
:   9462

Data del DOGV
:   03-11-2022

Secció del DOGV
:   I. DISPOSICIONS GENERALS

Número del document
:   2022/10593


Data del document
:   28-10-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * Conselleria d'Hisenda i Model Econòmic
    * legislació
    * reglament intern
    * administració regional
    * organització administrativa

DECRET 189/2022, de 28 d'octubre, del Consell, pel qual es modifica el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat i el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic. [2022/10189]  
PREÀMBUL  
  
El Decret 5/2019, de 16 de juny, del president de la Generalitat, va determinar el nombre, la denominació i les atribucions de les conselleries en què s'organitza l'Administració de la Generalitat. Aquesta norma organitzativa va ser completada, quant a les secretaries autonòmiques, pel Decret 7/2019, de 20 de juny, del president de la Generalitat, pel qual es determinen les secretaries autonòmiques de l'Administració del Consell, que ha sigut modificat mitjançant el Decret 11/2020, de 3 de setembre, i mitjançant el Decret 2/2022, de 10 de febrer, tots dos del president de la Generalitat.  
D'altra banda, el Decret 105/2019, de 5 de juliol, del Consell, va establir l'estructura orgànica bàsica de la Presidència i de les conselleries de la Generalitat, amb l'objectiu de poder atendre amb eficàcia les competències assignades a cadascun dels departaments, que va ser modificat mitjançant el Decret 168/2020, de 30 d'octubre, en allò que es refereix a la Secretaria Autonòmica d'Hisenda i a la Direcció General de Tecnologies de la Informació i les Comunicacions, en assignar-les la intervenció administrativa en matèria de ràdio i televisió de competència de la Comunitat Valenciana, i també va modificar les funcions que exerceix la Direcció General de Funció Pública.  
La Llei 10/2018, de 18 de maig, de la Generalitat, va crear el Consell de l'Audiovisual de la Comunitat Valenciana amb funcions de caràcter administratiu en matèria de ràdio i televisió de competència de la Comunitat Valenciana. Aquesta llei establia un règim transitori que ha finalitzat amb la posada en funcionament del Consell de l'Audiovisual de la Comunitat Valenciana. Per això, ateses les funcions assignades al referit Consell de l'Audiovisual de la Comunitat Valenciana per la Llei 10/2018, les funcions administratives d'intervenció en matèria de ràdio i televisió poden ser exercides ja per aquesta entitat, sense perjudici de la necessària col·laboració tècnica i l'assessorament que puga prestar la conselleria competent en matèria de tecnologies de la informació i les telecomunicacions.  
D'altra banda, la Llei 4/2021, de 16 d'abril, de la Generalitat, de la funció pública valenciana, modificada pel Decret llei 12/2022, de 23 de setembre, del Consell, atribueix a l'Escola Valenciana d'Administració Pública (EVAP) les matèries relatives a la selecció i a la formació del personal empleat públic, la qual cosa requereix una adaptació de les funcions atribuïdes a la Direcció General de Funció Pública.  
  
En conseqüència, cal adoptar les mesures organitzatives, per a adequar l'estructura orgànica bàsica i el reglament d'organització i funcionament de la conselleria d'Hisenda i Model Econòmic, a les circumstàncies expressades en els paràgrafs anteriors.  
En virtut d'això, fent ús de les atribucions conferides en els articles 28.f i 64 de la Llei 5/1983, de 30 de desembre, del Consell; a proposta conjunta del president de la Generalitat, del conseller d'Hisenda i Model Econòmic, i de la consellera de Justícia, Interior i Administració Pública; de conformitat amb el que s'estableix en l'article 43 de la llei esmentada, i amb la deliberació prèvia del Consell, en la reunió del dia 28 d'octubre de 2022,  
  
  
DECRETE  
  
Article 1. Modificació del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat  
Es modifiquen l'apartat 1 de l'article 62, l'article 65 i l'article 75 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, que queden redactats en els termes que figuren en l'annex I.  
  
  
Article 2. Modificació del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic  
Es modifiquen l'article 12 i l'apartat 1 de l'article 15 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, que queden redactats en els termes que figuren en l'annex II.  
  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desenvolupament d'aquest decret no podrà tindre cap incidència en la dotació de despesa, i, en tot cas haurà de ser atés amb els mitjans personals i materials de previstos en els pressupostos.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang en allò que s'opose a aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 28 d'octubre de 2022  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
ARCADI ESPAÑA GARCIA  
  
La consellera de Justícia, Interior i Administració Pública,  
GABRIELA BRAVO SANESTANISLAO  
  
  
  
ANNEX I  
  
Nova redacció de l'apartat 1 de l'article 62, de l'article 65 i de l'article 75 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat  
  
1. L'apartat 1 de l'article 62 queda amb la redacció següent:  
«Article 62. Secretaria Autonòmica d'Hisenda i òrgans directius dependents  
1. La Secretaria Autonòmica d'Hisenda exercirà les funcions establides en l'article 68 de la Llei 5/1983, de 30 de desembre, del Consell, en matèria de política pressupostària, tributària, despesa pública, gestió de tresoreria, joc i tecnologies de la informació i de la comunicació de l'Administració.»  
  
  
2. L'article 65 passa a tindre la redacció següent:  
«Article 65. Direcció General de Tecnologies de la Informació i les Comunicacions  
La Direcció General de Tecnologies de la Informació i les Comunicacions exerceix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, respecte a l'Administració de la Generalitat i els seus organismes autònoms, en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i del seu sector públic instrumental, així com la planificació i innovació per a la implementació de noves tècniques d'organització i instruments de treball tendents a la millora de l'eficiència i l'eficàcia de l'Administració Pública.»  
  
3. L'article 75 queda redactat de la manera següent:  
«Article 75. Direcció General de Funció Pública  
La Direcció General de Funció Pública, en relació amb el personal al servei de l'administració de la Generalitat, exerceix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de funció pública, ordenació, provisió i relacions sindicals, així com de planificació de l'ocupació pública del personal al servei de l'Administració de la Generalitat.»  
  
  
  
ANNEX II  
  
Nova redacció de l'apartat 1 de l'article 12 i de l'apartat 1 de l'article 15 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic  
  
1. L'apartat 1 de l'article 12 queda redactat de la manera següent:  
  
«Article 12. Competències de la Secretaria Autonòmica d'Hisenda  
1. Sota l'autoritat del conseller o consellera, la persona titular de la Secretaria Autonòmica d'Hisenda exercirà les competències establides en l'article 68 de la Llei 5/1983, de 30 de desembre, del Consell, en matèria de política pressupostària, tributària, despesa pública, gestió de tresoreria, joc, i tecnologies de la informació i de la comunicació de l'Administració.»  
  
2. L'apartat 1 de l'article 15 queda amb la redacció següent:  
«Article 15. Direcció General de Tecnologies de la Informació i les Comunicacions  
1. Sota la coordinació, control i supervisió de la persona titular de la Secretaria Autonòmica d'Hisenda, la Direcció General de Tecnologies de la Informació i les Comunicacions (d'ara en avant DGTIC) exerceix les competències establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, respecte a l'Administració de la Generalitat i els seus organismes autònoms, en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, així com la contractació centralitzada dels serveis i subministraments en matèria de tecnologies de la informació i les telecomunicacions en l'àmbit de l'Administració de la Generalitat i del seu sector públic instrumental.»


Còpia Permalink ELI